આ લાગણી સર્જાતાં લોહી પગ તરફ ધસી જાય છે. જેને કારણે ચહેરો ફિક્કો પડી જાય છે અને પગમાં ઘટના સ્થળેથી ભાગી છૂટવાની તાકાત આવે છે. સાથોસાથ શરીર ક્ષણાર્થ માટે થીજી જાય છે. તે જ જગ્યાએ છૂપાઈ જવાનો વિકલ્પ સ્વીકારવો કે નહીં એવું વિચારવાની તક આ દરમ્યાન મળે છે. ચિંતા, દહેશત, નર્વસનેસ, ઉચાટ, બાવરાપણું, ધ્રાસકો, વ્યાકુળતા, કંપારી છૂટવી, હેબતાઈ જવું, ધાસ્તી, ડર, આતંક વગેરે ભયના વિવિધ મુકામો છે.